SKRIFTLIG FORESPØRGSEL E-0896/02

af Bernd Lange (PSE) til Kommissionen

(5. april 2002)

Om: OBD-direktivet (98/69/EF)

Jeg har modtaget en forespørgsel om den beretning om opstilling af et standardiseret elektronisk format for reparationsinformationer, som Kommissionen skulle forelægge senest den 1. januar 2000 (OBD-direktivet 98/69/EF(1)).

Foreligger denne beretning i mellemtiden, og er den offentliggjort?

Hvad vil Kommissionen i benægtende fald foretage sig i så henseende, og hvornår offentliggøres beretningen?

OASIS-projektet, som ikke blev fortsat af Kommissionen, hænger sammen med denne beretning. Vil det blive genoptaget?

Hvad vil Kommissionen gøre for at sikre, at forbrugerne og især førere og ejere af motorkøretøjer uafhængigt af det eksisterende distributions- og reparationssystem har adgang til reparationsinformationer?

(1) EFT L 350 af 28.12.1998, s. 1.

Svar afgivet på Kommissionens vegne af Erkki Liikanen

(14. maj 2002)

I henhold til artikel 4, stk. 1, i Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF har Kommissionen forberedt et standardiseret elektronisk format for emissionsrelaterede reparationsinformationer. For at lette den internationale harmonisering har Kommissionen lagt sig tæt op ad det lovgivningsmæssige arbejde, der udføres af de amerikanske og californiske miljømyndigheder EPA og CARB. I henhold til de bestemmelser, der foreslås af EPA og CARB skal fabrikanterne stille emissionsrelaterede diagnose- og reparationsinformationer til rådighed på Internet. Eftersom europæiske fabrikanter, der sælger køretøjer i Nordamerika skal opfylde EPA- og CARB-bestemmelserne er det velbegrundet at vælge samme fremgangsmåde i EU. Derfor er Kommissionen i færd med at udarbejde en løsning, hvorefter fabrikanterne skal stille al emissionsrelateret diagnose- og reparationsinformation til rådighed for offentligheden på et websted.

EPA og CARB mener, at Society of Automotive Engineers (SAE) -standarden J1930 bør anvendes i opbygningen af websteder, således at der bruges standardtermer og -definitioner vedrørende al emissionsrelateret information. Et lignende sæt af termer og -definitioner findes i ISO-standard 15031-2, der vil være nødvendig for en løsning på EU-plan, da den også tager hensyn til sprogforskellene i EU. Kommissionen mener imidlertid, at det også er påkrævet i så stort omfang som muligt at standardisere den metode, hvormed en slutbruger får adgang til oplysninger fra forskellige fabrikantwebsteder, der tilbyder deres oplysninger opstillet på vidt forskellig måde. Adgangen til en fabrikants websted bør være enkel og billig, sådan at slutbrugere, f.eks. uafhængige værksteder og mobile reparatører hurtigt og ukompliceret kan finde frem til de rigtige oplysninger.

Kommissionen har derfor besluttet aktivt at videreføre det såkaldte OASIS projekt, der vil fastlægge de nødvendige parametre for drift af websteder og slutbrugernes udstyr. Kommissionen har endnu ikke besluttet hvordan resultaterne af OASIS-projektet kan implementeres i praksis, men slutresultatet kan meget vel blive udvikling af en ny ISO-standard, der kan henvises til i OBD-direktivet. Grundidéen bag OASIS-projektet har været, at det nødvendige arbejde skal udføres af en ekspert i standardisering af elektroniske informationer og af fremskridtene jævnligt tages op til vurdering i en projektgruppe, der finansieres af de berørte parter. Det har desværre varet længe at komme til foreløbig enighed om denne gruppe, men det lader til nu at være tilfældet.

Kommissionen finder, at en sådan fremgangsmåde bedst vil kunne tjene både køretøjs- og reservedelsproducenterenes samt reparatørernes interesser. Af lige så stor betydning er, at denne fremgangsmåde også vil kunne være udbyttegivende for forbrugerne, da alle involverede parter i reparation og service på motorkøretøjer således kan få en omkostningseffektiv adgang til emissionsrelateret diagnose- og reparationsinformation. Kommissionen vil forelægge sin rapport om udviklingsprojektet i fjerde kvartal 2002.